AFRIKAANSE OPSOMMING: Ten spyte van die bydrae wat ’n studie van huwelikspatrone tot ’n beter begrip van die ekonomiese ontwikkeling en sosiale konteks tydens die koloniale era kan maak, ontvang hierdie onderwerp min aandag vanuit 'n suiwer ekonomiese perspektief. In John Hajnal se bekende publikasie, European Marriage Patterns in Perspective (1965), stel hy die konsep van 'n Europese Huweliks Patroon (EHP) voor. Hierdie patroon het waarskynlik in die laat-Middeleeue verskyn en die Wes-Europese samelewing in die vroeë-moderne tydperk gekenmerk. Hajnal beskryf sekere unieke aspekte wat Wes-Europese huwelike van alle ander samelewings van hierdie tydperk onderskei. Bestaande literatuur oor hierdie onderwerp fokus tipies op die demografiese kenmerke van huwelikspatrone, soos die gemiddelde ouderdom waarop individue trou, die gedeelte van die bevolking wat nooit trou nie en die gevolge wat die EHP op fertiliteit en bevolkingsgroei het. Min aandag is dus aan die onderliggende oorsake van die EHP gegee. Deur gebruik te maak van die Suid-Afrikaanse Geslagregisters is dit moontlik om die herkoms van koloniale setlaars in Suid-Afrika na te spoor. Hierdie studie fokus dus op die ontwikkeling van ’n huwelikspatroon in die Kaapkolonie. Die vraag is of die EHP die huwelike van Europese afstammelinge buite Europa steeds gekenmerk het en of daar ’n ander huwelikspatroon in die agtiende en vroeë-negentiende eeu in die Kaapkolonie na vore gekom het. Die vraag word beantwoord deur ’n kritiese analise van De Moor en van Zanden (2010) se drie hipoteses oor die oorsprong van hierdie eiesoortige huwelikspatroon.